**Győrtelek Község Önkormányzata**

**Képviselő-testületének**

**11/2016. (XI.18.) önkormányzati rendelete**

**a szociális célú tűzifa támogatás jogosultsági feltételeiről, igényléséről**

Győrtelek Község Önkormányzat Képviselő-testülete az Alaptörvény 32. cikk (2) bekezdésében biztosított eredeti jogalkotói hatáskörében eljárva, a 32. cikk (1) bekezdés a) pontja alapján, a szociális igazgatásról és szociális ellátásokról szóló 1993. évi III. törvény 2. §-ban kapott felhatalmazás alapján, a 25. § (3) bekezdés b) pontja, a 26. §-a, a 32. § (3) bekezdése, a 47. § (1) bekezdés c) pontja, valamint a (3) bekezdés alapján, a Magyarország helyi önkormányzatairól szóló 2011. évi CLXXXIX. törvény 13.§ (1) bekezdésében meghatározott feladatkörében eljárva, a Belügyminiszter által, a települési önkormányzatok szociális célú tüzelőanyag vásárlásához kapcsolódó kiegészítő támogatásra kiírt pályázatban foglaltakra figyelemmel következőket rendeli el:

**1.§**

A rendelet hatálya kiterjed Győrtelek Község közigazgatási területén életvitelszerűen ott lakó, ott állandó bejelentett lakcímmel vagy tartózkodási hellyel rendelkező személyre.

**2.§**

Az önkormányzat a Belügyminisztérium felé jelzett igény alapján 15.000 Ft/ erdei m3 + Áfa összegű támogatásban részesül, mely összeg az erdőgazdálkodók által szabott kedvezményes ár fedezetéül szolgál, amelyet az önkormányzat a szállítási költség + Áfa összegével egészít ki.

**3.§**

E rendelet alkalmazásában:

1. *Nyugdíjminimum:* a kérelem elbírálásakor érvényben lévő öregségi nyugdíj mindenkori legkisebb összege,
2. *A jövedelem számításánál* a havonta rendszeresen mérhető jövedelmeknél a kérelem benyújtását megelőzőegy hónapot, egyéb jövedelmeknél a megelőző egy évet kell tekinteni.
3. L*akóhely, tartózkodási hely:* a polgárok személyi adatainak és lakcímének nyilvántartásáról szóló törvényben meghatározottak,
4. *Környezettanulmány (helyzetértékelés):* a közigazgatási hatósági eljárás és szolgáltatás általános szabályairól szóló törvény szerinti helyszíni szemle, amelynek célja a kérelmező szociális, családi és vagyoni viszonyainak, kötelezettségei teljesítésének vizsgálata.
5. *Háztartás:* az egy lakásban együtt élő és ott bejelentett lakóhellyel rendelkezők közössége, függetlenül ezen személyek rokoni kapcsolatától. A háztartásban együtt élőnek kell tekinteni azt a gyereket is – a teljes ellátást nyújtó bentlakásos intézményben lévő kivételével – aki tanulmányai folytatása miatt átmenetileg nem az igénylő lakásában lakik.
6. Egyedül élő: az a személy, aki egyszemélyes háztartásában lakik.

**4.§**

**(1**) A szociális ellátásra való jogosultat érintő jog, és kötelezettség megállapítására továbbá a hatósági ellenőrzésre (továbbiakban: szociális igazgatási eljárás) a közigazgatási hatósági eljárás és szolgáltatás általános szabályairól szóló 2004. évi CXL. törvény (a továbbiakban: Ket.) rendelkezéseit, illetve a szociális igazgatásról és szociális ellátásokról szóló 1993. évi III. tv. ( a továbbiakban: Szt.) és a gyermekek védelméről és gyámügyi igazgatásról szóló 1997. évi XXXI. tv. ( a továbbiakban: Gyvt. ) rendelkezéseit az e rendeletben meghatározott eltérésekkel kell alkalmazni.

**(2)** A szociális ellátás iránti kérelmet a Győrteleki Közös Önkormányzati Hivatalban az e célra rendszeresített igénylőlapon lehet benyújtani. A kérelmező köteles a kérelemben feltüntetett igazolásokat, mellékleteket, a kérelméhez csatolni. Hiánypótlásra nincs lehetőség.

**5.§**

A jövedelmi viszonyok igazolására szolgáló iratok különösen:

(a) rendszeres pénzellátással rendelkező személyek esetében a pénzellátás folyósításának igazolószelvénye , illetőleg megállapító határozata,

b) jövedelemmel rendelkező személyek esetében:

bb) foglalkoztatottaknál a munkáltató által kiállított hivatalos kereseti igazolás,vagy a benyújtást megelőző egy hónapnál nem régebbi folyószámla kivonat

bc) egyéni vállalkozók, gazdasági társaság tagjai esetében a tárgyévet megelőző év személyi jövedelemadójának mértékéről szóló adóhatósági igazolás, valamint a tárgyévre vonatkozó időszak

c) alkalmi munkát végzők esetében az alkalmi munkavállalói könyv másolata, ennek

hiányában a tevékenységet végző által adott nyilatkozat.

d) rokkantságot bizonyító okiratot.

**(2)** A szociális ellátásra való jogosultság elbírálásához a havi rendszerességgel járó – nem vállalkozásból származó, illetve őstermelői tevékenységből származó - jövedelem esetén a kérelem benyújtását megelőző hónap jövedelmét, nem havi rendszerességgel szerzett, illetve vállalkozásból származó jövedelem esetén a kérelem benyújtásának hónapját közvetlenül megelőző tizenkét hónap alatt szerzett jövedelem egyhavi átlagát kell figyelme venni.

**6. §**

(1)   A települési önkormányzatok szociális célú tüzelőanyag vásárlásához kapcsolódó kiegészítő támogatásra kiírt pályázat értelmében Győrtelek Község Önkormányzata a maximálisan igényelhető tűzifa mennyiségre igényelt támogatást, amelyet 2017. március 31. napjáig  használhat fel.  A támogatás kizárólagos forrása a- nyertes pályáztat benyújtása után- a kiegészítő támogatás, valamint az Önkormányzat által vállalt szállítási költség biztosítása. A forrás felhasználását követően benyújtott kérelmeket el kell utasítani, függetlenül attól, hogy a feltételeknek megfelelnek. A *miniszter 2.724.150,-* Ft összegű támogatás megítéléséről döntött.

(2) Az önkormányzat kérelemre, vissza nem térítendő természetbeni támogatásként tűzifát biztosíthat – a miniszter által megítélt támogatás erejéig - azoknak a bejelentett lakó-, tartózkodási hellyel rendelkező, életvitelszerűen itt lakó családoknak, vagy egyedülállónak ahol az egy főre eső havi nettó jövedelem család esetén nem haladja meg a mindenkori öregségi nyugdíjminimum 300 %-át, illetve egyedülálló esetén a 400%-át, vagy

a) olyan személy, aki a szociális igazgatásról és szociális ellátásokról szóló törvény szerinti

aa) aktív korúak ellátására, vagy

ab) időskorúak járadékára, vagy

ac) lakásfenntartási támogatásra jogosult (kifutó támogatási forma), vagy

ad) települési támogatás (lakhatási- *különösen lakhatáshoz kapcsolódó rendszeres kiadások viselésével kapcsolatos támogatásban részesülő-;* vagy gyógyszer),vagy

ae) adósságkezelési támogatáshoz kapcsolódó adósságcsökkentési támogatásra,vagy

b) a gyermekek védelméről és a gyámügyi igazgatásról szóló törvény alapján halmozottan hátrányos helyzetű gyermeket nevelő család; vagy

c) olyan személy, akinek a családjában mozgáskorlátozott él és ezt hiteles dokumentummal igazolja, vagy

d) egyedül álló nyugdíjas, vagy az egy háztartásban élő nyugdíjasok, ahol az egy háztartásban élők mindkét tagja elmúlt 70 éves, vagy

e) az egyedül élő, rokkantsági vagy rehabilitációs ellátásban, rokkantsági vagy rehabilitációs járadékban részesülő személynek, vagy

f) közüzemi számlatartozása van, vagy emiatt a szolgáltatás kikapcsolásra került, melyet saját névre szóló közüzemi számlával igazol.

(3) A (2) bekezdés a), aa),ab), ac),ad), és b) pontokban lévő jogosultak előnyben részesülnek a tűzifa osztás során, a pályázati kiírás alapján.

*(4) A képviselő-testület a szociális bizottság javaslata alapján megállapíthat támogatást azoknak a kérelmezőknek, akik létfenntartást, életet, testi épséget veszélyeztető, nehéz, életkörülmények közé önhibájukon kívül kerültek, de a fenti feltételek egyikének sem felelnek meg.*

(5) Az azonos lakóingatlanban élő személyek közül, a közös háztartásban élők közül, egy lakcímre vonatkozóan csak egy kérelmező részére állapítható meg a támogatás. Amennyiben több kérelem érkezik egy lakóingatlanra vonatkozóan az elbírálás érkezési sorrend alapján történik.

(6)   A támogatás önrészét, szállítási költséget a képviselő-testület a 2016. évi költségvetés terhére biztosítja. A szociális tűzifát legkésőbb 2017. február 15. napjáig kell szétosztani.

(7) A jogosultság és a kérelemben foglaltak valódiságát környezettanulmány útján ellenőrizheti a Hivatal ügyintézője.

 (8) A tűzifában részesülő személy a tűzifát nem értékesítheti, nem adhatja át másnak, csak saját használatra használhatja fel. A Hivatal a jogszerű felhasználást ellenőrizheti, és amennyiben jogszerűtlen felhasználást észlel, határozattal kötelezheti a tűzifában részesülőt a támogatás értékének visszafizetésére.

**7.§**

Nem állapítható meg támogatás

a) üresen álló, nem lakott ingatlanra vonatkozóan, amelyben életvitelszerűen senki nem él,

b) erdőgazdálkodó, erdőtulajdonos számára,

*c) tűzifával egyáltalán nem fűthető ingatlanban életvitelszerűen lakó számára.*

**8.§**

A szociális célú tűzifa támogatás mértéke maximum 1 m3 háztartásonként, kérelmenként.

**9.§**

Győrtelek Község Önkormányzatának képviselő-testülete vállalja, hogy a szociális célú tűzifában részesülőtől ellenszolgáltatást nem kér.

**10.§**

(1) A támogatás iránti igényeket 2016. december 10. napjáig lehet benyújtani, a határidő jogvesztő. (A munkaidő végén jár le a határidő, azaz 16.00 órakor.)

(2) Az önkormányzat a támogatási összeget 2017. március 31-ig használhatja fel.

**11. §**

A rendelet a kihirdetést követő napon lép hatályba.

**12.§**

Jelen rendelet 2017. június 30. napján hatályát veszti.

K.m.f.

|  |  |
| --- | --- |
| Halmi József s.k. | Dr. Kovács Adrienn s.k. |
| polgármester | jegyző |

Kihirdetési záradék:

A rendelet 2016. november 18. napján kihirdetésre került.

Dr. Kovács Adrienn s.k.

jegyző